Gradu Kninu je upravo odobren jedan od ključnih razvojnih projekata iz Intervencijskog plana Grada Knina, pod nazivom „Rekonstrukcija i opremanje Informacijsko-inovacijskog inkubatora (3I)“, kroz koji će se obnoviti i opremiti najsuvremenijom informatičkom opremom nekadašnja Stojna kuća u Poslovnoj zoni Preparandija, objavio je na svom FB-u zamjenik gradonačelnika Knina Marijo Ćaćić.

Ukupna vrijednost projekta je 12.218.975,74 kn, od čega će se 10.386.129,37 kn sufinancirati iz Intervencijskog plana Grada Knina, zatim 1.466.277,10 kn će sufinancirati Fond za sufinanciranje provedbe EU projekata, a preostalih 366.569,27 kn (što čini samo 3% ukupne investicije) predstavlja vlastito učešće Grada Knina u Projektu. Sljedeći, ujedno i posljednji, korak je izrada Odluke o sufinanciranju i potpisivanje Ugovora o sufinanciranju, nakon čega krećemo u provedbu.

Provedbom ovog projekta ćemo osigurati suvremeno radno okruženje u kojem će mladi (i oni malo stariji) Kninjani moći, uz stručnu pomoć eksperata iz informatike i iz ekonomije, razvijati svoje ideje u području informacijskih znanosti (sotware i hardware) te ih u konačnici plasirati na tržište, navodi Ćaćić. Posebno se pritom zahvalio svima koji su sudjelovali u pripremi vrlo zahtjevne projektne dokumentacije za ovaj Projekt, gđi. Zdenki Gugo, Voditeljici projektnog tima za provedbu Intervencijskog plana, stručnim službama Gradske uprave Grada Knina i Lokalne razvojne agencije Matica, stručnom timu sa Građevinskog fakulteta u Splitu, djelatnicima firme Platforma22 iz Šibenika te djelatnicima firme UHY savjetovanje iz Splita. (M.P.D.)